CELEX: 32018D0501
Language: sk
Date: 2018-03-22 00:00:00
Title: Vykonávacie rozhodnutie Komisie (EÚ) 2018/501 z 22. marca 2018 o uznaní Ománskeho sultanátu podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom C(2018) 1640] (Text s významom pre EHP )

26.3.2018   
            
            
               SK
            
            
               Úradný vestník Európskej únie
            
            
               L 82/15
            
         VYKONÁVACIE ROZHODNUTIE KOMISIE (EÚ) 2018/501
   z 22. marca 2018
   o uznaní Ománskeho sultanátu podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   
      
         [oznámené pod číslom C(2018) 1640]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   keďže:
   
               (1)
            
            
               Podľa smernice 2008/106/ES sa členské štáty môžu rozhodnúť potvrdením uznať príslušné osvedčenia o spôsobilosti alebo o odbornej spôsobilosti námorníkov, ktoré vydali tretie krajiny, pod podmienkou, že príslušnú tretiu krajinu uznala Komisia. Tieto tretie krajiny musia spĺňať všetky požiadavky Dohovoru Medzinárodnej námornej organizácie o normách výcviku, kvalifikácie a strážnej služby námorníkov z roku 1978 (ďalej len „dohovor STCW“).
            
         
               (2)
            
            
               Listom z 19. augusta 2015 Holandské kráľovstvo požiadalo o uznanie Ománskeho sultanátu. Po prijatí uvedenej žiadosti sa Komisia obrátila na ománske orgány s úmyslom posúdiť systém ich prípravy a osvedčovania, a tým overiť, či Ománsky sultanát spĺňa všetky požiadavky dohovoru STCW a či boli prijaté primerané opatrenia na zabránenie podvodom pri osvedčovaní. Komisia vysvetlila, že uvedené posudzovanie bude vychádzať z výsledkov zisťovacej kontroly, ktorú vykonajú odborníci z Európskej námornej bezpečnostnej agentúry (ďalej len „agentúra“).
            
         
               (3)
            
            
               Kontrola sa uskutočnila v auguste 2016 a v jej rámci boli identifikované viaceré oblasti, ktorým musia ománske orgány venovať primeranú pozornosť, vrátane nedostatkov týkajúcich sa postupov riadenia kvality, schvaľovania vzdelávacích programov a kurzov odbornej prípravy a činností Medzinárodnej námornej akadémie Ománu (IMCO). V januári 2017 ománske orgány predložili plán dobrovoľných nápravných opatrení.
            
         
               (4)
            
            
               Na základe výsledkov kontroly a plánu dobrovoľných nápravných opatrení Komisia posúdila systém prípravy a osvedčovania v Ománskom sultanáte. V máji 2017 Komisia predložila ománskym orgánom hodnotiacu správu, v ktorej dospela k záveru, že všetky nedostatky boli v rámci plánu dobrovoľných nápravných opatrení vyriešené, s výnimkou dvoch zistení týkajúcich sa postupu schvaľovania programu odbornej prípravy akadémie IMCO a dokončenia výstavby výcvikového strediska v tej istej vzdelávacej inštitúcii zameraného na bezpečnosť.
            
         
               (5)
            
            
               Ománske orgány predstavili v júli 2017 ďalšie nápravné opatrenia na riešenie týchto zistení.
            
         
               (6)
            
            
               Na základe všetkých dostupných informácií Komisia dospela k záveru, že ománske orgány prijali opatrenia s cieľom zosúladiť ománsky systém prípravy a osvedčovania námorníkov s požiadavkami dohovoru STCW.
            
         
               (7)
            
            
               Zo záverov posúdenia vyplýva, že Ománsky sultanát spĺňa požiadavky dohovoru STCW, vyriešil všetky zistené nedostatky a že prijal primerané opatrenia na zabránenie podvodom pri osvedčovaní.
            
         
               (8)
            
            
               Správa o výsledkoch posúdenia bola doručená členským štátom.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Ománsky sultanát uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 22. marca 2018
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 323, 3.12.2008, s. 33.